Un blindat aparţinând Batalionului 300 Infanterie Mecanizată Galaţi a fost implicat, miercuri, într-un accident pe o stradă din municipiul Galaţi. Vehiculul militar a părăsit şoseaua, din motive necunoscute, şi a lovit un stâlp pe care l-a rupt, scrie News.ro.

Accidentul s-a produs pe strada Ştefan cel Mare din municipiul Galaţi. Blindatul a părăsit la un moment dat şoseaua şi a intrat într-un stalp de electricitate care s-a rupt.

Din primele informaţii, se pare că vehiculul militar, care aparţine Batalionului 300 Infanterie Mecanizată Galaţi, se deplasa pe şosea de la un exercitiu tactic şi urma să ajungă la unitatea militară aflată în apropiere.

Nu se cunosc deocamdată cauzele care au condus la producerea accidentului, putând fi vorba despre o defecțiune tehnică sau de faptul că şoferul blindatului ar fi încercat să evite o groapă.

În urma accidentului, nu s-au înregistrat victime.